PATVIRTINTA

Molėtų rajono savivaldybės tarybos

2023 m. vasario d. sprendimu Nr. B1-

**MOLĖTŲ KULTŪROS CENTRO 2022 METŲ VEIKLOS ATASKAITA**

**Vadovo žodis**

Molėtų kultūros centras (toliau – Kultūros centras), yra Molėtų rajono savivaldybės biudžetinė įstaiga, išlaikoma iš savivaldybės biudžeto, vykdanti kultūrinę veiklą. Kultūros centras – įstatymų nustatyta tvarka steigtas ir pripažintas juridinis asmuo, kuris savo veikla rajone puoselėja etninę kultūrą, mėgėjų meną, kuria menines programas, plėtoja švietėjišką, pramoginę veiklą, tenkina bendruomenės poreikius organizuoja profesionalaus meno sklaidą ir kt.

Molėtų kultūros centras, vykdydamas jam priskirtas funkcijas ir keliamus tikslus, tenkina visuomenės kultūrinius poreikius, puoselėja etninę kultūrą, mėgėjų meną, kuria menines programas, plėtoja edukacinę, neformaliojo vaikų švietimo, pramoginę veiklą, rūpinasi tautinių tradicijų išsaugojimu, kalendorinių švenčių organizavimu, profesionalaus meno sklaida. Kultūros centro veikla finansuojama iš Molėtų rajono savivaldybės biudžeto pagal asignavimų valdytojo patvirtintą sąmatą. Atskiri kultūriniai projektai dalinai finansuojami iš Molėtų rajono savivaldybės biudžeto lėšų, Lietuvos kultūros tarybos prie Kultūros ministerijos ir kitų fondų lėšų. Kultūros centras teikia mokamas paslaugas, gautas lėšas naudoja Kultūros centro funkcijoms vykdyti.

Pagrindinis dėmesys skiriamas kultūros centro veiklos tobulinimui, kultūros centro ir Atviro jaunimo centro įgyvendinamų projektų koordinavimui. Bendradarbiaujama su valstybės bei savivaldybės institucijomis, įstaigomis bei įmonėmis, visuomeninėmis organizacijomis. Sprendžiami klausimai dėl kultūros centro ir priskirtų patalpų administravimui ūkinės veiklos, kultūros centro organizuojamų renginių bei renginių ir švenčių organizavimo seniūnijose, paslaugų teikimo bei jų kokybės užtikrinimo. Siekiama daugiau dėmesio skirti darbo būdų ir formų įvairovei, didesnio atvirumo ir žinomumo visuomenei, kurie tenkintų įvairaus amžiaus gyventojų kultūrinius poreikius.

Keliami tikslai ir uždaviniai:

* telkti gyventojus mėgėjų meno kolektyvų veiklai, skatinti jų meninę saviraišką, įtraukiant į veiklą kuo daugiau įvairaus amžiaus ir socialinių grupių žmonių;
* turtinant rajono kultūrinį gyvenimą, organizuoti profesionalaus meno sklaidą;
* pritraukiant šalies atlikėjus, tęsti tradicinėmis tapusias šventes, festivalius;
* ieškoti ir diegti naujų formų renginius, vykdyti vaikų ir jaunimo neformalaus ugdymo programas, kultūrinę edukaciją, projektinę veiklą;
* bendradarbiauti ir plėsti kultūrinius ryšius su kitomis kultūros įstaigomis ir organizacijomis;
* saugoti ir puoselėti nacionalinės kultūros tapatybę, sudaryti sąlygas etninės kultūros sklaidai, etninės kultūros perimamumui;
* stiprinti projektinę veiklą, lėšų kultūriniams renginiams pritraukimą.

Visi Molėtų kultūros centro mėgėjų meno kolektyvai pristatė savo programas žiūrovams, atstovavo rajonui įvairiuose renginiuose – koncertuose, išvykose, festivaliuose ir konkursuose. Karantino reikalavimų apribojimų atlaisvinimas palengvino meno kolektyvų koncertinę veiklą, pasirodymus, judėjimą į kitus rajonus.

Kultūros darbuotojai per ataskaitinius metus aktyviai dalyvavo kvalifikacijos kėlimo seminaruose ir nuotoliniuose mokymuose. Kvalifikaciją tobulino 32 kultūros ir meno darbuotojai bei kitų sričių specialistai. Tobulino bendrąsias bei profesines kompetencijas. Molėtų kultūros centre organizuoti ekspertų komandos komunikacijos ir marketingo mokymai Utenos regiono kultūros darbuotojams, bendradarbiaujant su VšĮ ,,Kino pavasaris“. Pagal Molėtų kultūros centro projekto ,,Aukštaitijos bohema“ numatytas veiklas vykdėme ir patys kėlėme kvalifikaciją inovacijų ir kūrybinio mąstymo mokymuose. Kultūros centro darbuotojai buvo supažindinti su kūrybinio proceso filosofija, modeliavimu pagal Nomedą Marčėnaitę, vyko refleksija įgytomis patirtimis. Įstaigoje įdiegtas ir taikomas kokybės vadybos sistemos LEAN Asaichi susirinkimų metodas.

Vasaros laikotarpiu vykdėme visus A lygio suplanuotus renginius, kurie sulaukė nemažo žiūrovų dėmesio bei teigiamų atsiliepimų apie kultūrines bei edukacines programas. Metai ypatingai buvo sėkmingi įgyvendinant laimėtus projektus, vyko tradiciniai renginiai ir šventės, buvo rengiamos edukacinės programos, kolektyvų koncertinės išvykos, nuosekliai populiarinamos etninės kultūros tradicijos, nuolat plėtojama profesionalaus meno pasiūla ir kt. Per visus metus vykdėme aktyvią vidinę ir išorinę komunikaciją, nenutrūkstamai vyko veiklų organizavimo darbiniai susitikimai. Taip buvo formuojama vieninga veiklos pozicija, savivaldybės ir mūsų įstaigos bei partnerių veiksmų derinimas tapo efektyvesnis.

**Veiklos tikslų įgyvendinimas**

Kultūros centre 2022 m. dirbo 44 darbuotojai (36,5 pareigybės), iš jų 37 – kultūros ir meno darbuotojai (28 pareigybės), 7 – kiti darbuotojai (8,5 pareigybės).

4 kultūros centro kolektyvų grupėms atnaujinti koncertiniai drabužiai, iš viso 38 vnt. Įsigytas lauko apšvietimo šviesų komplektas (4 LED judantys prožektoriai). Lauko renginiams nupirktas nuotolinis garso valdymo pultas. Veiklai įsigytas 1 stacionarus ir 1 nešiojamas kompiuteris. Įsigyta elektros įtampos trikdžius šalinanti įranga kultūros centro fojė, sutvarkytas apšvietimas. Molėtų atviro jaunimo centro patalpose atidarytas ,,Iškrovos kambarys“. Edukacijoms ir įvairioms jaunimo veikloms įsigytos 3 irklentės, 14 dviračių, 15 hamakų (išdalinti rajono seniūnijose lauko atviroms jaunimo erdvėms), kitos įvairios priemonės ir žaidimų įrangos, kurios praplėtė jaunimo veiklų kokybę ir galimybes. Dėl pabrangusių prekių ir paslaugų kainų, padidėjusių komunalinių mokesčių, ekonomikos nestabilumo, karo Ukrainoje padarinių, neskirta lėšų koncertinio fortepijono įsigijimui, atidėtas lauko palapinės įsigijimas.

Kultūros centre aktyviai buvo vykdoma ir profesionaliojo meno sklaida, jos pristatymas mieste ir seniūnijose. 2022 metais Molėtų kultūros centras dalyvavo, reprezentavo ir Molėtų rajono kultūros veiklas pristatė Vilniaus knygų mugėje. Parengta ir įgyvendinta kultūrinio turizmo ir kultūros renginių pristatymo koncepcija, kurios vizualizacija pritaikyta stebėti per virtualius akinius. Šis pristatymas didelio susidomėjimo sulaukė ,,Vilniaus knygų mugėje 2022“ muzikos salėje, Lietuvos kultūros centrų alėjoje įrengtame stende. Taip pat buvo pristatytas XXI sakralinės muzikos festivalis ,,Šlovinkime Viešpatį stygomis ir dūdomis“. Atnaujinta ir pasirašyta kultūrinio bendradarbiavimo sutartis tarp Molėtų rajono savivaldybės ir Lietuvos nacionalinio operos ir baleto teatro. Sektinas bendradarbiavimo pavyzdys – gegužės mėnesį Molėtuose surengtas Charkivo operos ir baleto teatro baleto artistų koncertas, kuris tapo ir paramos koncertu nuo karo Ukrainoje kenčiantiems teatro trupės artistams, darbuotojams. Rugpjūčio mėnesį tęstinio bendradarbiavimo metu vykdėme projektą ,,Molėtų muzikos festivalio Gala koncertas“, kuriame dalyvavo Molėtų menų mokyklos mokiniai, baigusieji ir tęsiantys muzikos kelią, Lietuvos nacionalinio operos ir baleto teatro simfoninis orkestras ir operos solistai. Šis renginys sulaukė teigiamų visuomenės vertinimų.

Per ataskaitinius metus kultūros centras Molėtų rajono savivaldybėje organizavo 281 viešąjį renginį: valstybinius minėjimus, kalendorines šventes, atmintinas datas, pramoginius renginius, profesionalios muzikos koncertus, etnokultūros renginius, konkursus, koncertus, kino seansus ir kt. Iš jų seniūnijose – 160. Profesionalaus meno renginiai – 35, iš jų – 24 klasikinės muzikos koncertai. Visus metus, kiekvieną trečiadienį, išskyrus vasaros mėnesius, kultūros centro salėje vyko kino seansai. Dalis kino filmų, įvykus premjeroms didžiųjų miestų kino salėse, Molėtuose buvo demonstruojami jau tą pačią savaitę, tad sulaukėme ženkliai daugiau žiūrovų.

Kovo 11 d. renginyje surengta visuotinė akcija ,,Užriškime karą“, įtraukiant Molėtų bendruomenę atlikti ukrainiečių liaudies dainą.

Rugpjūčio 23 d. Baltijos kelio dienos minėjimo metu surengta akcija–renginys ,,Lydėtuvės“ žuvusiems Ukrainos kariams.

Kiekvieno mėnesio 22 dieną buvo vykdomi renginiai skirti Jaunimo metams pažymėti.

Rugpjūčio 12 d. ,,Pasimatymas Molėtuose“ taip pat skirtas Jaunimo metams. Vyko Lietuvos jaunimo centrų veiklų prisistatymai, diskusijos aktualiomis jaunimui temomis, jaunimo grupių koncertas.

Kaip nauja idėja renginiams, buvo organizuotas 3D skaitmeninės videoprojekcijos pristatymas ant Molėtų savivaldybės pastato, skirtas Molėtų miesto gimtadieniui ir Naujųjų Metų sutikimui, atsisakant tradicinių fejerverkų. Adventiniu laikotarpiu suorganizuotas „Ilgesio vakaras“ – naujo režisūrinio sprendimo renginys.

Kartą per mėnesį organizuoti ,,Šokvakariai“. Idėja pasiteisino, sulaukiame vis daugiau lankytojų iš Molėtų ir iš kitų Lietuvos miestų.

Suorganizuoti 25 renginiai miesto viešosiose erdvėse: 4 – Vasaros estradoje, 14 – Skulptūrų parke ir miesto paplūdimyje, 7 – Savivaldybės aikštėje.

Parengtos viešųjų miesto erdvių (Jaunimo aikštėje, prie Pastovio ežero, prie ,,Žvejo batų“, Skulptūrų parke, Savivaldybės aikštėje) vizualizacijos idėjos velykiniam ir kalėdiniam laikotarpiui, Molėtų eglės papuošimo ir apšvietimo sprendimai, Eglučių alėja Vilniaus gatvėje. Sausio 13 dienai paminėti parengtas šviesos projekcijos sprendimas M. Apeikytės gatvėje.

Molėtų kultūros centras aktyviai dalyvauja Lietuvos kultūros centrų asociacijos veikloje, tai atveria plačias galimybes mūsų rajono kolektyvams bei kviečiant kitus meno kolektyvus į mūsų organizuojamas šventes, festivalius ir kt. Pasirašyta bendradarbiavimo sutartis su VšĮ ,,Kino pavasaris“ prisidėjo prie veiklų organizavimo. Buvo organizuoti komunikacijos mokymai Molėtų kultūros centre Utenos apskrities kultūros darbuotojams, bei demonstruoti kino filmai vasaros estradoje. Bendradarbiaudami su Lietuvos chorų sąjunga, kasmet Molėtų bažnyčioje organizuojame įspūdingą Lietuvos chorvedžių koncertą. Nuolat bendradarbiaujame su Molėtų rajono vaikų darželiais, mokyklomis, visuomeninėmis organizacijomis ir kitomis įstaigomis, padedame meniniais ar techniniais resursais.

Per ataskaitinius metus sėkmingai vykdyta 13 projektų. Iš jų 6 kultūros centro vykdyti projektai: Rytų Aukštaitijos liaudiškos muzikos ir tautinių šokių šventė „Aukštaitijos vainikas“, XXI Sakralinės muzikos festivalis „Šlovinkime Viešpatį stygomis ir dūdomis“, II Teatrų festivalis „Talentas būti žiūrovu“, Molėtų muzikos festivalis, II Utenos apskrities kultūros vadybininkų sąskrydis „Aukštaitijos bohema“, „Kultūros kurortai“. 7 projektus vykdė kultūros centro padalinys - Atviras jaunimo centras.

Sėkmingai vykdytos neformaliojo vaikų švietimo programos: 1. Linijiniai šokiai vaikams; 2. Linijiniai šokiai jaunimui; 3. Teatrinių improvizacijų studija.

Veiklos tikslų įgyvendinimas rajono seniūnijose:

Molėtų kultūros centro renginių organizatoriai vykdė naują iniciatyvą – edukacinių renginių ciklą seniūnijose ,,Išlaisvink meną savyje“. Viso buvo suorganizuota 10 edukacijų. Veiklos vykdytos Videniškių, Mindūnų, Čiulėnų, Inturkės, Joniškio, Alantos, Suginčių, Dubingių, ir Giedraičių seniūnijų pagrindiniuose metininiuose renginiuose, Molėtuose ,,Šeimadienio“ šventėje bei Molėtų rudens mugėje. Visose seniūnijose nuolat rengiami ir organizuojami rajono bendruomenę įtraukiantys renginiai. Kultūros centras, bendradarbiaudamas su rajono seniūnijomis, bendruomenėmis ir visuomeninėmis organizacijomis, pagal parengtus ir patvirtintus rajono seniūnijų kultūrinės veiklos planus, prisideda prie visų pagal poreikį organizuojamų renginių. Organizuojant valstybines, kalendorines bei miestelių šventes, įvairias sukaktis ir atmintinų datų minėjimus kultūros centro mėgėjų meno kolektyvai vyksta su koncertinėmis programomis, renginiai aprūpinami lauko technine įranga. Su seniūnijomis nuolat komunikuojama, gilinamasi į problemas. Jei tik yra poreikis, seniūnijoms teikiama metodinė ir dalykinė pagalba – muzikantų, dailininko, garso ir šviesų operatoriaus.

Molėtų atviro jaunimo centro veikla:

Molėtų kultūros centro padalinyje Atvirame jaunimo centre dirbo 4 darbuotojai. Iš jų 2 darbuotojų (2 etatai) darbo užmokestis finansuojamas iš biudžeto lėšų, 2 darbuotojų (1 etatas) – iš projektinių lėšų. Molėtų kultūros centras – akredituota įstaiga priimanti dirbti savanorius. 2022 metais Atvirame jaunimo centre dirbo 2 savanoriai. Per ataskaitinius metus padalinys vykdė 7 projektus, 2 projektai įgyvendinti bendradarbiaujant su kitomis organizacijomis. Buvo vykdomas mobilusis darbas su jaunimu Alantos ir Bijutiškio seniūnijose. Atviras jaunimo centras 2022 metais sustiprino ir praplėtė aktyvią komunikaciją apie vykdomus renginius, iniciatyvas, jaunimo užimtumo veiklas per socialinių medijų kanalus. Kiekvieno mėnesio 22 dieną vyko įvairūs renginiai skirti Jaunimo metams. Atviro jaunimo centro nariai aktyviai prisidėjo ir įsitraukė į didžiuosius Molėtų kultūros centro renginius veiklomis, žmogiškaisiais resursais, iniciatyvomis.

Mėgėjų meno kolektyvų pasiekimai:

2022 m. veikė 30 įvairaus žanro mėgėjų meno kolektyvų, kuriuose dalyvavo 290 narių, iš jų vaikų ir jaunimo kolektyvuose dalyvavo 167 nariai.

Kolektyvų pasiekimai:

1. Kapelų varžytuvėse ,,Aidėkit Alaušai“ Balninkuose Suginčių krašto tradicinė kapela (vad. J. Veršelis) pelnė III-io laipsnio diplomą.

2. Aukštaitijos regiono armonikininkų varžytuvėse Širvintose Molėtų kultūros centro armonikieriai (vad. K. Kuzmickas) pelnė I-ąją vietą.

3. XXIII Lietuvos, Latvijos ir Estijos kaimo muzikantų ir kapelijų festivalyje ,,Ant rubežiaus“ Šiauliuose Molėtų kultūros centro armonikieriai (vad. K. Kuzmickas) pelnė I-ąją vietą.

4. Šokių festivalyje–konkurse KAUNAS FEST 2022 mergaičių liaudiškų šokių grupė (vad. A. Ališkevičiūtė) pelnė II-ąją vietą.

5. Šokių festivalyje–konkurse KAUNAS FEST 2022 merginų liaudiškų šokių grupė (vad. A. Ališkevičiūtė) pelnė I-ąją vietą.

6. Lietuvos vaikų ir moksleivių šokių grupių konkursiniame festivalyje AGUONĖLĖ 2022 regioniniame ture Zarasuose merginų liaudiškų šokių grupė (vad. A. Ališkevičiūtė) pelnė I-ojo laipsnio diplomą.

7. Lietuvos vaikų ir moksleivių šokių grupių konkursiniame festivalyje AGUONĖLĖ 2022 nacionaliniame ture Prienuose merginų liaudiškų šokių grupė (vad. A. Ališkevičiūtė) pelnė II-ojo laipsnio diplomą.

Gražia tradicija tapo pačių įstaigos darbuotojų inicijuota Kultūros dienos proga slaptu balsavimu išrinkti Metų darbuotoją. Balsavimo teisę turi kiekvienas kultūros centro darbuotojas. Metų darbuotoju 2022 m. buvo išrinkta dailininkė – scenografė Alina Baranauskienė, už įstaigos veiklą reprezentuojančias užduotis, buvo apdovanota kultūros centro direktoriaus padėkos raštu ir pinigine premija.

Lėšos:

|  |  |  |  |  |  |
| --- | --- | --- | --- | --- | --- |
|  | Savininko teises ir pareigas įgyvendinančios institucijos (steigėjo) skirtos lėšos (eurais) | | | | |
|  | iš viso | Darbo užmokestis (neatskaitant mokesčių) | | veiklai | infrastruktūrai išlaikyti |
|  | iš viso | iš jų kultūros ir meno darbuotojų |
|  | 626200 | 502700 | 46100 | 73200 | 50300 |

**Kiekybinių vertinimo kriterijų lyginamoji analizė**

|  |  |  |  |  |  |
| --- | --- | --- | --- | --- | --- |
| Pajamos už  teikiamas  paslaugas | Regionų kultūros kultūros  projektų  (LKT) | Kitų projektų  įgyvendinimui  lėšos | Lėšos iš privačių  rėmėjų | Lėšos už  neformalaus  ugdymo  programas | Iš viso gautos  lėšos |
| 26796 | 29600 | 43332 | 30584 | 5845 | 136157 |

|  |  |  |  |  |
| --- | --- | --- | --- | --- |
| Eil.  Nr. | Pavadinimas | 2020 m. | 2021 m. | 2022 m. |
| 1. | Darbuotojų skaičius | 45 | 42 | 44 |
| 2. | Biudžeto lėšos (eurų) | 439128 | 478300 | 626200 |
| 3. | Lėšos už teikiamas paslaugas (eurų) | 12213 | 5663 | 26796 |
| 4. | Projektinės ir rėmėjų lėšos (eurų) | 30179 | 92157 | 109361 |
| 5. | Renginių skaičius | 124 | 149 | 281 |
| 6. | Lankytojų skaičius renginiuose | 17,6  (15,0 virtual.) | 25,2  (64,3 virtual.) | 52,6 |

2022 metais renginių ir lankytojų skaičius lyginant su praėjusiais metais ženkliai didėjo, nes buvo panaikinti pandemijos meto suvaržymai. Išaugo įvairių projektų pritraukiamos lėšos, kurių didžioji dalis buvo panaudota kultūros centro renginiams ir Molėtų atviro jaunimo centro veikloms vykdyti.

**Kylančios problemos**

1. Dėl nuolat kylančių kainų mažėja gyventojų perkamoji galia bei galimybės skirti lėšų kultūrai ir laisvalaikiui.
2. Nekonkurencingas kultūros srities darbuotojų darbo užmokestis neskatina kūrybingų jaunų žmonių atėjimo į kultūros sektorių.
3. Mažas susidomėjimas profesionalios muzikos koncertais ir festivaliais, kurie vyksta Molėtų mieste.
4. Transporto paslaugų įkainiai apriboja mėgėjų meno kolektyvų galimybes dalyvauti kultūrinėse veiklose už rajono ribų.
5. Neskirtos lėšos koncertiniam fortepijonui mažina profesionalios muzikos koncertų spektrą ir galimybes Molėtų kultūros centre.
6. Dėl kylančių komunalinių paslaugų kainų ir nepakankamo finansavimo kultūrinei veiklai gali blogėti kultūros paslaugų kokybė.

**Nauji uždaviniai**

1. Gerinti išorinę kultūros komunikaciją.
2. Stiprinti Dubingių krašto kultūrinę veiklą, stiprinti bendradarbiavimą su vietos bendruomene, visuomeninėmis organizacijomis, organizuoti Dubingiuose unikalų, reikšmingą šalies lygmeniu renginį.
3. Pritraukti lėšas iš įvairių fondų.
4. Teikti kultūrines paslaugas, kurios labiau į veiklas įtrauktų jaunimą, pasyvią ir skeptiškai nusiteikusią visuomenės dalį, socialinės atskirties asmenis.
5. Organizuoti renginius, kurie būtų svarbūs ir unikalūs šalies lygmeniu, bendradarbiaujant su Lietuvos nacionaliniu operos ir baleto teatru.
6. Daugiau įveiklinti ir išnaudoti renginiams naujus miesto infrastruktūros objektus.
7. Didinti Molėtų kultūros centro renginių lankytojų skaičių ir gaunamas pajamas.
8. Kelti kultūros centro darbuotojų kvalifikaciją.

Direktorė Inga Narušienė